นายกรัฐมนตรี ชื่นชมหน่วยงานไทยในอินโดนีเซียช่วยเหลือคนไทยจากเหตุแผ่นดินไหวรวดเร็ว
นายกรัฐมนตรี ชื่นชม หน่วยงานไทยในอินโดนีเซียช่วยเหลือคนไทยจากเหตุแผ่นดินไหวรวดเร็ว พร้อมชี้แจง เลื่อนงานเลี้ยงขอบคุณภารกิจช่วยทีมหมูป่าเพราะเจ้าหน้าที่หลายคนยังต้องปฏิบัติงานใน สปป. ลาว
 
พลเอก ประยุทธ์ จันทร์โอชา นายกรัฐมนตรี ชมเชย เจ้าหน้าที่ไทยในอินโดนีเซีย ทั้งกระทรวงการต่างประเทศ สถานทูต และสถานกงสุล ที่อำนวยการให้ความช่วยเหลือนักท่องเที่ยวไทย ที่ประสบเหตุแผ่นดินไหว บริเวณภูเขาไฟรินจานี ของอินโดนีเซียได้อย่างรวดเร็ว  ซึ่งขณะนี้นักท่องเที่ยวไทยได้รับการช่วยเหลืออย่างปลอดภัยทั้งหมดแล้ว และบางส่วน เตรียมเดินทางกลับประเทศ โดยไม่จำเป็นต้องส่งเครื่องบินไปรับ เนื่องจากนักท่องเที่ยวทั้งหมดมีตั๋วเครื่องบินในการเดินทางกลับ และได้รับการดูแลจากบริษัททัวร์เป็นอย่างดี ทั้งนี้ฝากเตือนนักท่องเที่ยวไทยที่จะเดินทางไปท่องเที่ยวต่างประเทศ ในเฉพาะการท่องเที่ยวแบบผจญภัยให้ระมัดระวังและศึกษาข้อมูลล่วงหน้าก่อนการเดินทาง เนื่องจากสถานการณ์โลกในปัจจุบันมีการเปลี่ยนแปลง เช่นเดียวกับนักท่องเที่ยวต่างชาติที่มาเที่ยวประเทศไทย ที่ต้องวางแผนและศึกษาข้อมูลต่างๆ ด้วย
 
นายกรัฐมนตรี ยังชี้แจงถึงการเลื่อนการจัดงานเลี้ยงขอบคุณเจ้าหน้าที่ผู้ปฏิบัติงานในภารกิจช่วยเหลือทีมหมูป่าอะคาเดมี 13 ชีวิต ว่า เนื่องจากมีเจ้าหน้าที่บางส่วนอยู่ระหว่างปฏิบัติภารกิจช่วยเหลือผู้ประสบอุทกภัยใน สปป.ลาว จึงต้องการรอให้ทุกฝ่ายมีความพร้อมได้เข้ามาร่วมงานเลี้ยงทั้งหมด  ดังนั้นในส่วนของค่าใช้จ่ายของผู้ที่จองตั๋วเดินทางล่วงหน้า รัฐบาลจะดูแลให้ทั้งหมด ซึ่งยืนยันว่าทุกฝ่ายเข้าใจ